Návrh 

Z á k o n
  
z …………….2003

ktorým sa mení a dopĺňa zákon č. 153/2001 Z.z. o prokuratúre a zákon                č. 154/2001 Z.z. o prokurátoroch a právnych čakateľoch prokuratúry v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 153/2001 Z. z. o prokuratúre sa mení a dopĺňa takto:

1. V § 1 ods. 1 sa na konci bodka nahrádza čiarkou a pripájajú sa tieto slová: „ako aj pôsobnosť vlády Slovenskej republiky (ďalej len „vláda“) a ministra spravodlivosti Slovenskej republiky (ďalej len „minister spravodlivosti“) v organizácii a riadení prokuratúry.“.

2. § 6 sa dopĺňa odsekom 8, ktorý znie:
„(8) Ustanovenia odsekov 1 až 7 sa nevzťahujú na konanie prokurátora podľa tretieho dielu a štvrtého dielu tretej časti tohto zákona, kde je prokurátor viazaný len Ústavou Slovenskej republiky, zákonmi a medzinárodnými zmluvami prijatými v rozsahu čl. 7 ods. 5 Ústavy Slovenskej republiky.“.

3. V nadpise druhej časti sa na konci pripájajú tieto slová „a pôsobnosť vlády a ministra spravodlivosti“.

4.  V § 7 ods. 2 sa slová „sedem rokov“ nahrádzajú slovami „päť rokov“ a posledná veta znie: „Tá istá osoba nemôže byť opakovane vymenovaná za generálneho prokurátora.“.
 
5. V § 8 sa za odsek 3 vkladá nový odsek 4, ktorý znie:
„(4) Národná rada môže navrhnúť prezidentovi Slovenskej republiky, aby generálneho prokurátora odvolal z funkcie, ak neschváli správu o činnosti prokuratúry podľa § 11 ods. 1.“.

Doterajší odsek 4 sa označuje ako odsek 5.

6. V nadpise druhého dielu druhej časti sa na konci pripájajú tieto slová: „a ministra spravodlivosti“.

7. V § 10 ods. 2 sa slová „generálny prokurátor“ nahrádzajú slovami „Ministerstvo spravodlivosti Slovenskej republiky po vyjadrení generálneho prokurátora“.

8. V § 12 a § 26 ods. 3 sa vypúšťajú slová „Slovenskej republiky“.

9. V § 12 ods. 2 sa za slová „predkladá“ vkladajú slová „prostredníctvom ministra spravodlivosti“. 

10. § 12 sa dopĺňa odsekom 3, ktorý znie:
„(3)  Generálny prokurátor predkladá vláde alebo na základe jej poverenia ministrovi spravodlivosti  na ich žiadosť informácie a správy týkajúce sa činnosti prokuratúry.“.

11. V § 15 ods. 1 sa vypúšťa písmeno b). 

Doterajšie písmeno c) sa označuje ako písmeno b).

12. Za štvrtú časť sa vkladá nová piata časť, ktorá vrátane nadpisu znie:

„Piata časť
Žiadosť vlády o konanie vo verejnom záujme

§ 37a
(1) Vláda môže v oblasti trestného konania požiadať generálneho prokurátora o konanie vo verejnom záujme, ak sa domnieva, že vo verejnom záujme je potrebné vykonať určité opatrenie.
(2) Ak ide o vec, ktorá neznesie odklad, môže o konanie podľa odseku 1 požiadať minister spravodlivosti; takú žiadosť musí do 10 dní od doručenia žiadosti generálnemu prokurátorovi potvrdiť vláda, inak sa na ňu neprihliada.
(3) Ak požiada na základe rozhodnutia vlády predseda vlády alebo minister spravodlivosti (odsek 1) alebo ak požiada minister spravodlivosti (odsek 2) generálneho prokurátora o konanie vo verejnom záujme, tento podnet musí byť doručený generálnemu prokurátorovi písomne a musí obsahovať dôvody, pre ktoré má generálny prokurátor konať navrhnutým spôsobom, najmä z akých dôvodov je dotknutý verejný záujem.
(4) Generálny prokurátor vybaví žiadosť do 15 dní od jej doručenia.
(5) Generálny prokurátor písomne upovedomí žiadateľa v lehote podľa odseku 4 o spôsobe vybavenia žiadosti, v ktorom uvedie aj dôvody takého vybavenia. 
(6) Na žiadosť na konanie vo verejnom záujme a spôsob jej vybavenia sa ustanovenia § 35 až 37 vzťahujú primerane.“.

Doterajšia piata časť až siedma časť sa označuje ako šiesta časť až ôsma časť.

13. Za § 56 sa vkladá § 56a, ktorý vrátane nadpisu znie:

„§ 56a
Prechodné ustanovenie k úpravám účinným od 1. mája 2004

	Funkčné obdobie generálneho prokurátora, ktorý vykonáva funkciu v deň, keď tento zákon nadobudne účinnosť, sa skončí uplynutím piatich rokov odo dňa vymenovania do funkcie generálneho prokurátora.“.

Čl. II

Zákon č. 154/2001 Z.z. o prokurátoroch a právnych čakateľoch prokuratúry v znení zákona č. 669/2002 Z.z., zákona č. ... /2003 Z.z. a zákona č. ... /2003 Z.z. sa mení a dopĺňa takto:

1. § 6 ods. 2 sa dopĺňa písmenom j), ktoré znie:
„j) úspešne absolvoval výberové konanie.“.

2. V § 6 sa za odsek 2 vkladá nový odsek 3, ktorý znie:
„(3) Za prokurátora nemožno vymenovať občana, ktorému bolo uložené disciplinárne opatrenie zbavenia výkonu funkcie prokurátora,  disciplinárne opatrenie odvolanie z funkcie sudcu, disciplinárne opatrenie zbavenia výkonu exekútorského úradu, disciplinárne opatrenie vyčiarknutia zo zoznamu advokátov, disciplinárne opatrenie vyčiarknutia zo zoznamu komerčných právnikov alebo disciplinárne opatrenie zbavenia výkonu notárskeho úradu.3a)“.

Doterajšie odseky 3 až 7 sa označujú ako 4 až 8.

Poznámka pod čiarou k odkazu 4a znie:
„4a) Zákon č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov.
Zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.
Zákon Slovenskej národnej rady č. 132/1990 Zb. o advokácii v znení neskorších predpisov.
Zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov.“.

3. V § 6 odsek 7 znie:
„(7) Za bezúhonného občana sa na účely tohto zákona nepovažuje občan, ktorý bol právoplatne odsúdený za úmyselný trestný čin, a to aj v prípade, ak mu bolo odsúdenie za úmyselný trestný čin zahladené, alebo na ktorého sa hľadí, ako by nebol pre takýto trestný čin odsúdený podľa osobitného predpisu.6a) Bezúhonnosť sa preukazuje odpisom registra trestov7)  nie starším ako tri mesiace.

Poznámka pod čiarou k odkazu 6a znie:
„6a) Trestný zákon v znení neskorších predpisov.“.

4. Za § 7 sa vkladá § 7a, ktorý znie:
„§ 7a
(1)Výberové konanie na funkciu prokurátora vyhlasuje generálny prokurátor.
(2) Výberové konanie na funkciu prokurátora sa vyhlasuje najneskôr 30 dní pred jeho uskutočnením. Výberového konania na funkciu prokurátora sa môže zúčastniť ten
a)	kto zložil odbornú justičnú skúšku alebo inú skúšku uznanú podľa § 6 ods. 5,
b)	kto súčasne žiada o uznanie skúšky podľa § 6 ods. 5,
c)	komu bolo vykonanie odbornej justičnej skúšky odpustené alebo kto súčasne žiada o odpustenie jej vykonania podľa § 6 ods. 6.
(3) Na výberové konanie na funkciu prokurátora a na výberovú komisiu sa primerane použijú ustanovenia § 20 ods. 3 a § 21 ods. 1 a 2.“.

5. V § 9 sa odsek 4 dopĺňa písmenom e), ktoré znie:
„e) na ústredný orgán štátnej správy súdov.“.

6. V § 10 ods. 3 sa slová „ods. 1 písm. e)“ nahrádzajú slovami „ods. 1 písm. d) alebo ods. 3 písm. a)“.

7. V § 13 odsek 2 znie:
„(2) O dočasnom pozastavení výkonu funkcie prokurátora rozhoduje
a) generálny prokurátor,
b) minister spravodlivosti Slovenskej republiky (ďalej len „minister  
    spravodlivosti“) s výnimkou prokurátora generálnej prokuratúry.

8. V § 15 ods. 2 sa za písmeno c) vkladá nové písmeno d), ktoré znie:
„d) prokurátor bol právoplatným rozhodnutím súdu odsúdený za trestný čin na nepodmienečný trest odňatia slobody a súd nerozhodol o podmienečnom odložení výkonu trestu odňatia slobody,“.

Doterajšie písmená d) až f) sa označujú ako e) až g).

9. V § 15 ods. 2 písm. e) sa slová „ods. 1 písm. f)“ nahrádzajú slovami „ods. 3 písm. d)“.

10.  V § 23 ods. 1 sa slová „ods. 1 písm. d)“ nahrádzajú slovami „ods. 3 písm. c)“.

11. § 26 sa dopĺňa odsekom 4, ktorý znie: 
„(4) Prokurátor je povinný dodržiavať pravidlá bezpečnosti a ochrany zdravia pri práci podľa osobitného zákona;16a) na účely bezpečnosti a ochrany zdravia pri práci sa prokurátor posudzuje ako zamestnanec.“.

Poznámka pod čiarou k odkazu 16a znie:
„16a) Zákon Národnej rady Slovenskej republiky č. 330/1996 Z.z. o bezpečnosti a ochrane zdravia pri práci.“.

12. V § 28 ods. 3 sa v prvej vete za slová „aj majetkové pomery svojho“ vkladajú slová „neplnoletého dieťaťa a“.

13. V § 28 sa za odsek 4 vkladá nový odsek 5, ktorý znie:
„(5) Ak prokurátor podľa odseku 1 nepodá včas majetkové priznanie, vyzve ho generálny prokurátor alebo minister spravodlivosti, aby dodatočne splnil takú povinnosť, najviac však v lehote 30 dní.“.

Doterajšie odseky 5 až 8 sa označujú ako odseky 6 až 9.

14. V § 28 ods. 6 sa za slová „generálnemu prokurátorovi“ vkladajú slová „a ministrovi spravodlivosti“, za slová „generálneho prokurátora“ sa vkladajú slová „alebo ministra spravodlivosti“, za slová „generálny prokurátor“ sa vkladajú slová „alebo minister spravodlivosti“ a slová „Na jeho výzvu“ sa nahrádzajú slovami „Na ich výzvu“.

15. V § 28 ods. 7 sa za slová „generálny prokurátor“ vkladajú slová „alebo minister spravodlivosti“ a za slová „generálneho prokurátora“ sa dopĺňajú slová „alebo ministra spravodlivosti“.

16. V § 28 ods. 8 sa slová „Generálny prokurátor je povinný“ nahrádzajú slovami „Generálny prokurátor a minister spravodlivosti sú povinní“.

17. V § 28 ods. 9 sa slová „odsekov 1 až 6“ nahrádzajú slovami „odsekov 1 až 7“.

18. V poznámke pod čiarou k odkazu 24 sa citácia „č. 119/1992 Zb. o cestovných náhradách v znení neskorších predpisov“ nahrádza citáciou „č. 283/2002 Z.z. o cestovných náhradách“.

19. V poznámke pod čiarou k odkazu 31 sa citácia „č. 119/1992 Zb. v znení neskorších predpisov“ nahrádza citáciou „č. 283/2002 Z.z.“.

20. V § 51 ods. 2 písm. b) sa slová „ods. 1 písm. f)“ nahrádzajú slovami „ods. 3 písm. d)“.

21. V § 105 ods. 2 sa slová „ods. 1 písm. d)“ nahrádzajú slovami „ods. 3 písm. c)“.

22. V § 106 ods. 1 písm. c) sa slová „písm. c) až f)“ nahrádzajú slovami „písm. c) až e) a ods. 3“.

23. V § 118 sa slová „ods. 1 písm. c)“ nahrádzajú slovami „ods. 1 písm. c) alebo ods. 3 písm. b)“.

24. § 188 vrátane nadpisu znie:
„§ 188
Disciplinárne previnenie

(1) Disciplinárnym previnením je
a)	zavinené nesplnenie alebo porušenie povinnosti prokurátora,
b)	správanie prokurátora, ktoré vzbudzuje oprávnené pochybnosti o jeho svedomitosti a nestrannosti pri rozhodovaní,
c) správanie prokurátora na verejnosti, ktoré znižuje vážnosť prokuratúry,
d)	nesplnenie povinností podať majetkové priznanie podľa § 28 ods. 1 ani v lehote ustanovenej v § 28 ods. 5 alebo nespôsobilosť prokurátora hodnoverným spôsobom preukázať zdroj majetkových prírastkov, ktoré výrazne presahujú súhrn jeho platov a iných vyčíslených príjmov.
 (2) Závažným disciplinárnym previnením je
a)	konanie uvedené v odseku 1 okrem konania uvedeného v odseku  1 písm. d), ak vzhľadom na povahu porušenej povinnosti, spôsob konania, mieru zavinenia, opakovanie alebo inú priťažujúcu okolnosť je jeho škodlivosť zvýšená,
b)	opakované nesplnenie povinnosti podať majetkové priznanie podľa § 28 ods. 1 ani v lehote ustanovenej v § 28 ods. 5, úmyselné uvedenie nepravdivých údajov alebo neúplných údajov v majetkovom priznaní, alebo opakovaná nespôsobilosť prokurátora hodnoverným spôsobom preukázať zdroj svojich majetkových prírastkov, ktoré zjavne presahujú súhrn jeho platov a iných vyčíslených príjmov, 
c)	svojvoľné rozhodnutie prokurátora, ktoré zjavne nemá oporu v právnom poriadku, ak týmto rozhodnutím spôsobí značnú škodu alebo iný obzvlášť závažný následok, 
d)	zavinené konanie prokurátora, ktoré má za následok prieťahy v trestnom konaní alebo v občianskom súdnom konaní, 
e)	zavinené konanie prokurátora, ktoré má za následok prieťahy v disciplinárnom konaní.
(3) Závažným disciplinárnym previnením nezlúčiteľným s  funkciou prokurátora je
a)	výkon funkcie prokurátora počas nariadenej služobnej pohotovosti a počas pracovného času pod vplyvom alkoholu, omamných látok alebo psychotropných látok
b)	spáchanie závažného disciplinárneho previnenia napriek tomu, že už mu bolo za závažné disciplinárne previnenie uložené disciplinárne opatrenie,
c)	nespôsobilosť prokurátora hodnoverným spôsobom preukázať zdroj značných majetkových prírastkov, ktoré zjavne presahujú súhrn jeho platov a iných vyčíslených príjmov.“.

25. V § 189 ods. 1 písmená d) a e) znejú:
„d) preloženie na inú prokuratúru toho istého stupňa, 
e) vydanie a zverejnenie rozhodnutia o tom, že dotknutý prokurátor v príslušnom roku nepreukázal zákonom ustanoveným spôsobom zdroj svojich majetkových prírastkov.“.

26. V § 189 ods. 1 sa vypúšťa písmeno f).

27. § 189 sa dopĺňa odsekmi 3 až 7, ktoré znejú:
„(3) Za závažné disciplinárne previnenie alebo za konanie podľa § 187 písm. b), ktoré má súčasne povahu závažného disciplinárneho previnenia, sa za podmienok ustanovených týmto zákonom uloží prokurátorovi niektoré z týchto disciplinárnych opatrení
a)	preloženie na inú prokuratúru nižšieho stupňa, 
b)	zníženie funkčného platu o 50% až 70% na obdobie troch mesiacov až jedného roka,
c)	odvolanie z funkcie vedúceho prokurátora,
d)	zbavenie výkonu funkcie prokurátora,
e)	vydanie a zverejnenie rozhodnutia o tom, že dotknutý prokurátor v príslušnom roku nepreukázal zákonom ustanoveným spôsobom zdroj svojich majetkových prírastkov, čím mohol narušiť vážnosť a dôstojnosť funkcie prokurátora.
(4) Za disciplinárne previnenie podľa § 188 ods. 1 písm. d) sa uloží aj disciplinárne opatrenie podľa § 189 ods. 1 písm. e).
(5) Za závažné disciplinárne previnenie podľa § 188 ods. 2 písm. b) sa uloží aj disciplinárne opatrenie podľa § 189 ods. 3 písm. e).
(6) Disciplinárnym opatrením za závažné disciplinárne previnenie nezlučiteľné s funkciou prokurátora je vždy zbavenie výkonu funkcie prokurátora.
(7) Disciplinárna komisia a odvolacia disciplinárna komisia pri ukladaní disciplinárneho opatrenia prihliada najmä na rozsah a povahu porušenej povinnosti, spôsob konania, následok a mieru zavinenia.“.

28. V § 190 ods. 2 znie:
„(2) Popri sebe nemožno uložiť disciplinárne opatrenia uvedené v 
a)	§ 189 ods. 1 písm. a) a § 189 ods. 1 písm. b) až e),
b)	§ 189 ods. 1 písm. b) a § 189 ods. 1 písm. c) a d),
c)	§ 189 ods. 1 písm. c) a § 189 ods. 2 písm. b),
d)	§ 189 ods. 2 písm. a) a § 189 ods. 1,
e)	§ 189 ods. 2 písm. a) a § 189 ods. 2 písm. b) až d),
f)	§ 189 ods. 3 písm. d) a § 189 ods. 2,
g)	§ 189 ods. 3 písm. d) a § 189 ods. 3 písm. a) a b).“.

29. V § 190 sa odsek 3 vypúšťa.

30. V § 192 odsek 2 znie:
„(2) Disciplinárna komisia je zložená z predsedu a štyroch členov. Predsedu a ostatných členov disciplinárnej komisie, ako aj potrebný počet náhradníkov vymenúva na tri roky generálny prokurátor z kandidátov navrhnutých radou prokurátorov, Národnou radou Slovenskej republiky a ministrom spravodlivosti z prokurátorov alebo z iných osôb, ktoré spĺňajú podmienky podľa tohto zákona. Dvaja členovia disciplinárnej komisie sú vymenúvaní z kandidátov navrhnutých radou prokurátorov, ďalší dvaja členovia z kandidátov navrhnutých Národnou radou Slovenskej republiky a jeden člen z kandidátov navrhnutých ministrom spravodlivosti; pri vymenúvaní náhradníkov sa postupuje rovnako.“.

31. § 192 sa dopĺňa odsekmi 3 až 7, ktoré znejú:
„(3) V žiadosti na predloženie návrhov na kandidátov generálny prokurátor určí počet členov disciplinárnej komisie, ktorých bude vymenúvať na základe návrhu jednotlivých navrhovateľov a lehotu na predloženie návrhov na kandidátov, ktorá nesmie byť kratšia ako 45 dní od doručenia žiadosti. Rada prokurátorov, Národná rada Slovenskej republiky a minister spravodlivosti predložia dvojnásobný počet kandidátov na členov disciplinárnej komisie a náhradníkov, ktorých bude generálny prokurátor vymenúvať. Ak bol ten istý kandidát navrhnutý viacerými navrhovateľmi, generálny prokurátor si od navrhovateľa, ktorého návrh bol doručený neskôr, vyžiada bez zbytočného odkladu nový návrh kandidáta.
(4) Za člena disciplinárnej komisie alebo náhradníka môže byť vymenovaný len prokurátor
a)	ktorý vo funkcii pôsobí najmenej päť rokov,
b)	proti ktorému sa nevedie disciplinárne konanie,
c)	ktorému nebolo uložené disciplinárne opatrenie,
d)	ktorý nie je vedúcim prokurátorom alebo členom rady prokurátorov.
(5) Prokurátor môže byť vymenovaný za člena disciplinárnej komisie najviac dve po sebe nasledujúce funkčné obdobia. Prokurátor sa môže tejto funkcie vzdať len vtedy, ak sa súčasne vzdá aj funkcie prokurátora.
(6) Za člena disciplinárnej komisie môže byť vymenovaná aj iná osoba ako prokurátor, ktorá
a)	spĺňa podmienky na vymenovanie za prokurátora podľa § 6 ods. 2 písm. a) až g), a
b)	vykonáva právnickú prax najmenej desať rokov.
(7) Iná osoba ako prokurátor, ktorá je vymenovaná za člena disciplinárnej komisie, vykonáva svoju funkciu bez nároku na odmenu; má však nárok na náhradu hotových výdavkov spojených s výkonom jeho funkcie podľa osobitného predpisu.24) Iná osoba ako prokurátor môže byť vymenovaná za člena disciplinárnej komisie najviac dve po sebe nasledujúce funkčné obdobia.“.

Doterajšie odseky 3 až 5 sa označujú ako odseky 8 až 10.

32. V § 196 ods. 1 sa za slová „disciplinárnej komisii“ vkladajú slová „orgán prejednávajúci priestupok alebo iný správny delikt alebo“.

33. V § 196 ods. 2 písm. b) sa za slová „v trestnom konaní“ vkladajú slová „alebo orgánu prejednávajúceho priestupok alebo iný správny delikt“.

34. V § 197 ods. 1 písm. a) sa za slová „generálny prokurátor“ vkladá čiarka a slová „minister spravodlivosti alebo verejný ochranca práv“.  

35. V § 197 ods. 3 sa slová „do jedného roka“ nahrádzajú slovami „do dvoch rokov“ a na konci sa pripája táto veta „Ak ide o konanie, ktoré má znaky priestupku podľa osobitného zákona,57) môže oprávnený orgán oznámiť jeho spáchanie najneskôr do jedného roka odo dňa jeho spáchania.“.

36. V § 212 odsek 1 znie:
„(1) Odvolacia disciplinárna komisia je zložená z predsedu a desiatich členov. Predsedu a ostatných členov odvolacej disciplinárnej komisie, ako aj potrebný počet náhradníkov, vymenúva na tri roky generálny prokurátor z kandidátov navrhnutých radou prokurátorov, Národnou radou Slovenskej republiky a ministrom spravodlivosti z prokurátorov alebo z iných osôb, ktoré spĺňajú podmienky podľa tohto zákona. Štyria členovia disciplinárnej komisie sú vymenúvaní z kandidátov navrhnutých radou prokurátorov, ďalší štyria členovia z kandidátov navrhnutých Národnou radou Slovenskej republiky a traja členovia z kandidátov navrhnutých ministrom spravodlivosti; pri vymenúvaní náhradníkov sa postupuje rovnako.“.

37. § 212 sa dopĺňa odsekom 2, ktorý znie:
„(2) Pre predloženie návrhov na kandidátov za členov odvolacej disciplinárnej komisie, podmienky na vymenovanie za člena odvolacej disciplinárnej komisie a vzdanie sa funkcie člena odvolacej disciplinárnej komisie platia ustanovenia § 192 ods. 3 až 7 rovnako.“.

Doterajšie odseky 2 až 5 sa označujú ako odseky 3 až 6.

38. V § 214 ods. 1 sa slová „ods. 1 písm. d) až f)“ nahrádzajú slovami ods. 1 písm. d) a ods. 3 písm. a), c) a d).

39. § 215 znie: 
„§ 215

	(1) Disciplinárny postih za disciplinárne previnenie, konanie, ktoré má znaky priestupku podľa osobitného zákona57) a konanie, ktoré môže byť postihnuté sankciami podľa osobitného zákona58) sa zahladzuje po uplynutí jedného roka od právoplatnosti rozhodnutia o uložení disciplinárneho opatrenia.
	(2) Disciplinárny postih za závažné disciplinárne previnenie, za ktoré nebolo uložené disciplinárne opatrenie zbavenia výkonu funkcie prokurátora, sa zahladzuje po uplynutí troch rokov od právoplatnosti rozhodnutia o uložení disciplinárneho opatrenia.
	(3) Ak sa výkon disciplinárneho opatrenia neskončil do času podľa odseku 1 alebo 2, disciplinárny postih sa zahladzuje až vykonaním disciplinárneho opatrenia alebo nadobudnutím právoplatnosti rozhodnutia o upustení od výkonu zvyšku zákazu činnosti.“.

40. Za § 265 sa vkladá § 265a, ktorý vrátane nadpisu znie:

„§ 265a
Prechodné ustanovenie k úpravám účinným od 1. mája 2004

	(1) Prokurátor vymenovaný do funkcie pred dňom nadobudnutia účinnosti tohto zákona nemusí preukazovať bezúhonnosť podľa tohto zákona.
	(2) Členovia disciplinárnej komisie a odvolacej disciplinárnej komisie ustanovení do funkcie podľa doterajších predpisov zostávajú vo funkciách až do ustanovenia členov disciplinárnej komisie a odvolacej disciplinárnej komisie podľa tohto zákona.
(3) Generálny prokurátor požiada radu prokurátorov, Národnú radu Slovenskej republiky a ministra spravodlivosti o predloženie kandidátov za členov disciplinárnej komisie a odvolacej disciplinárnej komisie do 45 dní odo dňa nadobudnutia účinnosti tohto zákona. Lehota na predloženie kandidátov je pritom 30 dní. Generálny prokurátor vymenuje členov disciplinárnej komisie a odvolacej disciplinárnej komisie do 90 dní od dňa nadobudnutia účinnosti tohto zákona.
(4) Disciplinárne konania začaté pred dňom nadobudnutia účinnosti tohto zákona dokončí v prvom stupni doterajšia disciplinárna komisia. V odvolaní proti jej rozhodnutiu podanom do nadobudnutia účinnosti tohto zákona rozhodne doterajšia odvolacia disciplinárna komisia. O odvolaní proti rozhodnutiu disciplinárnej komisie podanom po nadobudnutí účinnosti tohto zákona rozhodne odvolacia disciplinárna komisia vymenovaná podľa tohto zákona.
(5) Disciplinárne konanie začaté pred dňom nadobudnutia účinnosti tohto zákona sa dokončí podľa doterajších právnych predpisov.
(6) Disciplinárne previnenie, konanie, ktoré má znaky priestupku podľa osobitného zákona57) a konanie, ktoré môže byť postihnuté sankciami podľa osobitného zákona58) spáchané pred dňom nadobudnutia účinnosti tohto zákona sa posudzujú podľa doterajších právnych prepisov.
(7) Prokurátorovi nemožno uložiť za disciplinárne previnenie, ktorého sa dopustil pred dňom nadobudnutia účinnosti tohto zákona, prísnejšie disciplinárne opatrenie, než aké bolo možné uložiť podľa doterajších právnych predpisov.“.

Čl. III

	Tento zákon nadobúda účinnosť 1. mája 2004.